b'\n_START_ARTICLE_\nVirus o\xc5\xa1pic\n_START_SECTION_\nZgradba\n_START_PARAGRAPH_\nVirus o\xc5\xa1pic je virus z ovojnico z dednino v obliki negativno usmerjene enojnoveri\xc5\xbene RNK. Ovojnica virusa o\xc5\xa1pic vsebuje pla\xc5\xa1\xc4\x8dne beljakovine hemaglutinin (beljakovina H), fuzijski protein (beljakovina F) in matriksni protein (beljakovina M). Beljakovini H in F sta odgovorni za zlitje virusa z gostiteljevo celico ter vdor vanjo. Virus vstopi v celico s pomo\xc4\x8djo celi\xc4\x8dnih receptorjev CD46 in CD150. S cepivom inducirana protitelesa se ve\xc5\xbeejo na pla\xc5\xa1\xc4\x8dne beljakovine, zlasti hemaglutinin.\n_START_SECTION_\nEvolucija\n_START_PARAGRAPH_\nGlede na sorodnost z virusom kravje kuge in druge dokaze velja domneva, da se je virus pojavil v okolju, kjer so ljudje in govedo sobivali v tesnem stiku. Virus o\xc5\xa1pic naj bi se pojavil po za\xc4\x8detku ukvarjanja z \xc5\xbeivinorejo pri zgodnjih civilizacijah na Bli\xc5\xbenjem vzhodu.\n_START_SECTION_\nGenotipi\n_START_PARAGRAPH_\nSvetovna zdravstvena organizacija trenutno lo\xc4\x8di med 8 genotipi virusov o\xc5\xa1pic (A\xe2\x80\x93H). Podtipe virusov o\xc5\xa1pic se ozna\xc4\x8dujejo s \xc5\xa1tevilkami: A1, D2 itd. Doslej so prepoznali 23 razli\xc4\x8dnih podtipov virusa._NEWLINE_Raz\xc5\xa1irjenost genotipov se zemljepisno razlikuje; sevi D so najpogostej\xc5\xa1i v Evropi, Bli\xc5\xbenjem vzhodu, Indiji in na Japonskem, sevi B v Afriki, sevi H na Kitajskem. Tip C se pojavlja v Severni Ameriki in ju\xc5\xbeni Evropi. Za nekatere podtipe virusa ka\xc5\xbee, da so bili iztrebljeni (D1, E, F, G1), saj \xc5\xbee \xc5\xa1tevilna leta teh virusov niso uspeli osamiti. Virusni sevi v cepivih spadajo v genotip A.'